POZIV ZA PREDLAGANJE PROGRAMA JAVNIH POTREBA U KULTURI BRODSKO-POSAVSKE ŽUPANIJE ZA 2021. GODINU

# BRODSKO-POSAVSKA ŽUPANIJA

**Upravni odjel za obrazovanje, šport i kulturu**

na temelju članka 1. i 10.a Zakona o financiranju javnih potreba u kulturi („Narodne novine“ 47/90., 27/93. i 38/09.) i članka 3. Odluke o izmjenama i dopunama Odluke o ustrojstvu i djelokrugu županijskih upravnih tijela („Službeni vjesnik Brodsko-posavske županije“ 17/08.) i članka 15. Pravilnika o financiranju programa i projekata udruga koji su od interesa za Brodsko-posavsku županiju iz djelokruga Upravnog odjela za obrazovanje, šport i kulturu, Zakona o udrugama („Narodne novine”, broj 74/14. i 70/17.) te sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine”, broj 26/15.) objavljuje

## P O Z I V

**ZA PREDLAGANJE PROGRAMA JAVNIH POTREBA U KULTURI**

### BRODSKO-POSAVSKE ŽUPANIJE ZA 2021. GODINU

**UVOD**

Javne potrebe u kulturi za koje se sredstva osiguravaju iz proračuna Brodsko-posavske županije su kulturne djelatnosti, programi i manifestacije od interesa za Brodsko-posavsku županiju, a koje Županija programom utvrdi kao svoje javne potrebe i one koje su utvrđene zakonom. Sukladno zakonu i kriterijima za utvrđivanje programa javnih potreba u kulturi i osiguravanja sredstava, te ocjenom izvršenja usvojenih programa u 2020. Brodsko-posavska županija će u program javnih potreba u kulturi za 2021. uvrstiti:

1. redovnu djelatnost i programe ustanova kulture kojima je osnivač Brodsko-posavska županija,

2. programe i projekte udruga, pojedinaca i drugih organizacija u kulturi od interesa za Brodsko-posavsku županiju,

3. programe i projekte likovne, glazbene, glazbeno-scenske i plesne djelatnosti,

4. programe i projekte kazališne, filmske i video djelatnosti,

5. programe i projekte knjižnične, knjižne i nakladničke djelatnosti,

6. programe i projekte nove medijske kulture,

7. programe znanstveno-istraživačke djelatnosti u kulturi,

8. programe i projekte u kulturi nacionalnih manjina,

9. programe i projekte poticanja i njegovanja tradicijske kulturne baštine i razvitka kulturno umjetničkog amaterizma,

10. programe i projekte muzejsko- galerijske djelatnosti,

11. programe i projekte zaštite spomeničke baštine i vjerskih objekata,

12. programe kulturnih manifestacija,

13. programe dogradnje, rekonstrukcije, investicijskog održavanja i opremanja objekata u kulturi od interesa za Brodsko-posavsku županiju.

Ukupna planirana vrijednost Javnog poziva za 2021. godinu je 370.000,00 kuna.

Program/projekt se može financirati u 100% iznosu prihvatljivih troškova programa/projekta, pri čemu potencijalni prijavitelji i partneri nisu dužni osigurati sufinanciranje iz vlastitih sredstava. U slučaju da se predmetni program/projekt ne financira u 100% iznosu iz proračuna Brodsko-posavske županije (u daljnjem tekstu: Županija), udruga je dužna osigurati preostali iznos financiranja do punog iznosa financiranja programa/projekta.

Županija zadržava pravo promjene ukupno odobrenog iznosa ovisno o kvaliteti programa/projekta i dinamici punjenja županijskog proračuna.

Rok za prijavu projekta je 2.studenog 2020. godine.

**UVJETI PRIJAVE**

Upravni odjel za obrazovanje, šport i kulturu Županije će dodjeljivati sredstva za financiranje jednokratnih aktivnosti udrugama, potencijalnim korisnicima uz uvjet da:

• su upisani u Registar udruga Republike Hrvatske ili drugi odgovarajući registar;

• su upisani u Registar neprofitnih organizacija i vode transparentno financijsko poslovanje u skladu s propisima o računovodstvu neprofitnih organizacija;

• imaju sjedište na području Županije i provode aktivnost na području Županije;

• su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom;

• aktivnost koju prijave na javni natječaj Županije, bude ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba Županije definiranih razvojnim i strateškim dokumentima;

• su uredno ispunili obveze iz svih prethodno sklopljenih ugovora o financiranju iz proračuna Županije i drugih javnih izvora;

• imaju plaćene sve poreze i druga obvezna davanja u skladu s nacionalnim zakonodavstvom dospjela za plaćanje uključujući zadnji dan u mjesecu prijave jednokratne aktivnosti na javni natječaj;

• se protiv Korisnika, odnosno osobe ovlaštene za zastupanje i voditelja jednokratne aktivnosti ne vodi kazneni postupak i nije pravomoćno osuđen za prekršaje ili kaznena djela definirana člankom 48. Uredbe;

• općim aktom imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima;

• imaju utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladan način);

• imaju zadovoljavajuće organizacijske kapacitete i ljudske resurse za provedbu jednokratne aktivnosti;

• imaju uređen sustav prikupljanja članarina te uredno predaju sva izvješća Županiji i drugim institucijama.

Potencijalni prijavitelj može podnijeti prijavu za najviše tri projekta/programa za razdoblje provedbe do 12 mjeseci.

Na natječaj se ne mogu prijaviti aktivnosti koje se već u potpunosti financiraju iz proračunskih sredstava Brodsko-posavske županije ili drugih javnih izvora.

Financirati, odnosno sufinancirati će se samo programi/projekti koji/e će se provoditi tijekom 2021. godine.

**KRITERIJI ZA ODABIR**

Kriteriji za odabir aktivnosti koje će se financirati su sljedeći:

• kvaliteta i relevantnost prijave: usklađenost s ciljevima i načelima postavljenim u natječaju sukladno strateškim dokumentima Županije; definiranje ciljnih skupina i krajnjih korisnika, izvedivost, očekivani rezultati i učinci;

• procjena dosadašnjeg iskustva podnositelja prijave u provedbi iste ili slične aktivnosti;

• procjena proračuna jednokratne aktivnosti (realnost, učinkovitost, razrađenost i povezanost s aktivnostima, korisnicima i rezultatima koji se očekuju, vlastiti doprinos podnositelja prijave, sufinanciranje iz drugih izvora, dokumentiranost pojedinih stavki proračuna);

• inovativnost aktivnosti (primjena najboljih praksi u odgovarajućem području);

• originalnost projekta, s time da će se nastojati izbjegavati financiranje istovrsnih aktivnosti predloženih od strane različitih prijavitelja;

• postojanje upravljačkog i stručnog kapaciteta za provođenje planiranih aktivnosti;

• jasno definiran i realno dostižan cilj aktivnosti;

• jasno definirani korisnici aktivnosti;

• rezultati realizacije aktivnosti u skladu sa stvarnim potrebama u zajednici u kojoj se provodi;

• dosadašnja priznanja.

Prioritet u financiranju, odnosno sufinanciranju imat će Programi i projekti odobreni i sufinancirani od strane Ministarstva kulture Republike Hrvatske.

**SADRŽAJ PRIJAVE**

Prijedlozi aktivnosti dostavljaju se isključivo na propisanim obrascima, koji su zajedno s Uputama za prijavitelje dostupni na mrežnim stranicama Županije [www.bpz.hr](http://www.bpz.hr).

Obavezna dokumentacija:

1. ispunjen, potpisan i ovjeren obrazac opisa jednokratne aktivnosti;

2. ispunjen, potpisan i ovjeren obrazac proračuna jednokratne aktivnosti;

3. preslika Izvoda o registraciji udruge iz Registra udruga RH ili drugog odgovarajućeg registra, ne starija od 3 mjeseca (može ga zamijeniti i ispis elektronske stranice sa svim podacima udruge iz registra);

4. preslika Izvatka iz registra neprofitnih organizacija (može ga zamijeniti i ispis elektronske stranice sa svim podacima organizacije iz registra);

5. preslika ovjerenog važećeg statuta prijavitelja;

6. financijski izvještaj udruge

6.1. za obveznike dvojnog knjigovodstva: preslika godišnjeg Izvještaja o prihodima i rashodima, bilanca i bilješke uz financijske izvještaje za 2019./2020. godinu;

6.2. za obveznike jednostavnog knjigovodstva: odluka o vođenju jednostavnog knjigovodstva i primjeni novčanog računovodstvenog načela usvojena od zakonskog podnositelja i godišnji financijski izvještaj o primicima i izdacima za 2019./2020. godinu;

7. potpisana izjava o ne postajanju dvostrukog financiranja;

8. Uvjerenje nadležnog suda da se ne vodi kazneni postupak protiv osobe ovlaštene za zastupanje udruge i voditelja jednokratne aktivnosti, ne starije od 6 mjeseci od dana objave natječaja;

9. Potvrda Ministarstva financija/Porezne uprave o stanju javnog dugovanja za prijavitelja, ne starija od 30 dana od dana objave natječaja.

**Neobavezni dijelovi prijave** su izvodi iz novinskih članaka, publikacija, fotografije, nagrade i sl., kao dokaz dosadašnjih aktivnosti i realiziranih sličnih aktivnosti.

**NAČIN PRIJAVE**

Natječajnu dokumentaciju potrebno je poslati u papirnatom obliku (jedan izvornik) poštom ili osobno i to kako slijedi:

1. poštom u zatvorenoj omotnici na adresu:

Brodsko-posavska županija, Upravni odjel za obrazovanje, šport i kulturu (NE OTVARAJ – Poziv za predlaganje programa javnih potreba u kulturi Brodsko-posavske županije za 2021. godinu), Petra Krešimira IV 1, 35000 Slavonski Brod

2. osobnom dostavom u pisarnicu Brodsko-posavske županije na adresu Petra Krešimira IV 1, 35000 Slavonski Brod.

Na omotnici je obavezno navesti naziv prijavitelja.

Postupak zaprimanja, otvaranja i pregleda dostavljenih prijava, ocjena prijava, dostava dodatne dokumentacije, ugovaranje, donošenje odluke o dodjeli financijskih sredstava kao i podnošenje prigovora detaljno su opisani u Uputama za prijavitelje na Javni poziv za predlaganje programa javnih potreba u kulturi za 2021. godinu.

Razmatrati će se samo prijave koje su pravodobno prijavljene te koje u cijelosti zadovoljavaju propisane uvjete Javnog poziva.

**NATJEČAJNA DOKUMENTACIJA:**

1. Pravilnik;

2. Tekst javnog natječaja;

3. Upute za prijavitelje;

4. Obrasce za prijavu jednokratne aktivnosti:

4.1. Obrazac opisa jednokratne aktivnosti;

4.2. Obrazac proračuna jednokratne aktivnosti;

5. Popis priloga koji se prilažu prijavi;

6. Obrazac za ocjenu kvalitete/vrijednosti jednokratne aktivnosti;

7. Obrazac izjave o nepostojanju dvostrukog financiranja;

8. Obrazac ugovora o financiranju jednokratne aktivnosti;

9. Obrasce za izvještavanje:

9.1.Obrazac opisnog izvještaja provedbe jednokratne aktivnosti;

9.2.Obrazac financijskog izvještaja provedbe jednokratne aktivnosti.

**ZAŠTITA OSOBNIH PODATAKA**

Sukladno članku 6. stavak 1. točka c) Opće uredbe o zaštiti osobnih podataka Brodsko-posavska županija, voditelj obrade, prikuplja, obrađuje i javno objavljuje osobne podatke prijavitelja programa, projekata i manifestacija u svrhu provedbe postupka dodjele financijskih sredstava za financiranje programa, projekata udruga iz kulture na području Brodsko-posavske županije za 2021. godinu.

Dostavljeni osobni podaci čuvat će se do roka propisanog Uredbom kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine”, broj 26/15) i Pravilnikom o financiranju programa i projekata udruga koji su od interesa za Brodsko-posavsku županiju iz djelokruga Upravnog odjela za obrazovanje, šport i kulturu.

Svi prijavitelji programa, projekata čiji se osobni podaci prikupljaju, obrađuju i javno objavljuju, temeljem odredbi Opće uredbe o zaštiti osobnih podataka imaju sljedeća prava: pravo na pristup osobnim podacima, pravo na ispravak, brisanje ili ograničenje obrade dostavljenih osobnih podataka, pravo na prigovor na obradu te pravo na prenosivost osobnih podataka.

KLASA: 610-01/20-01/24

URBROJ: 2178/1-05-01/1-20-4

Slavonski Brod, 20.listopad 2020.